b'\n_START_ARTICLE_\nJoaquin Sorolla\n_START_PARAGRAPH_\nChoakinas Sorolja (kitaip Soroja, isp. Joaquin Sorolla y Bastida, 1863 m. vasario 27 \xe2\x88\x92 1923 m. rugpj\xc5\xab\xc4\x8dio 10 d.) \xe2\x80\x93 XIX a. pb \xe2\x88\x92 XX a. pr.  ispan\xc5\xb3 tapytojas, kurio dail\xc4\x97 buvo paveikta impresionizmo. Daugiausia vaizdavo gimtojo kra\xc5\xa1to kasdienes \xc5\xbemoni\xc5\xb3 gyvenimo scenas, Valensijos papl\xc5\xabdimius.\n_START_SECTION_\nBiografija\n_START_PARAGRAPH_\nChoakinas Sorolja gim\xc4\x97 1863 m. vasario 27 d. Valensijoje. Po 2 met\xc5\xb3 choleros epidemijos metu mir\xc4\x97 abu jo t\xc4\x97vai. Na\xc5\xa1lai\xc4\x8diais likusius Choakin\xc4\x85 ir ma\xc5\xbeamet\xc4\x99 jo seser\xc4\xaf priglaud\xc4\x97 teta i\xc5\xa1 motinos pus\xc4\x97s Isabel Bastida ir jos vyras Jos\xc3\xa9 Piqueres. Ma\xc5\xbeu b\xc5\xabdamas Sorolja parod\xc4\x97 polink\xc4\xaf pie\xc5\xa1imui, bet ma\xc5\xbeai noro mokintis. D\xc4\x97d\xc4\x97 buvo j\xc4\xaf susigr\xc4\x85\xc5\xbein\xc4\x99s darbui jo spyn\xc5\xb3 dirbtuv\xc4\x97se, kartu leido Soroljai lankytis vietos mokyklos pie\xc5\xa1imo klas\xc4\x97je. Joje Sorolja parod\xc4\x97 daug \xc5\xbeadant\xc4\xaf talent\xc4\x85 ir 15 met\xc5\xb3 paliko d\xc4\x97d\xc4\x97s spyn\xc5\xb3 dirbtuves, bei 1978 m. prad\xc4\x97jo mokytis San Carlos vaizduojamojo meno akademijoje Valensijoje. Jo profesoriumi buvo Gonzalo Salv\xc3\xa1, pamokas ved\xc4\x97 tapytojas Ignacio Pinazo Camarlench. Akademijoje jo mokslus r\xc4\x97m\xc4\x97 garsus to meto Valensijos fotografas Antonia Garcia, kurio dukr\xc4\x85 Clotilde b\xc5\xabsimasis dailininkas v\xc4\x97liau ved\xc4\x97. Mokymosi akademijoje metu Sorolja kelis kart lank\xc4\x97si Madride, eksponavo pirmuosius darbus, i\xc5\xa1 kuri\xc5\xb3 svarbiausiu laikomas \xe2\x80\x9eGegu\xc5\xbe\xc4\x97s 2-oji\xe2\x80\x9c, vaizduojantis ispan\xc5\xb3 pasiprie\xc5\xa1inim\xc4\x85 Ispanijos nepriklausomyb\xc4\x97s kare. \xc5\xa0is paveikslas dar svarbus tuo, kad buvo tapytas plenere. Prado muziejuje Sorolja kopijavo i\xc5\xa1 Velaskeso ir Riberos darb\xc5\xb3._NEWLINE_1884 m. Soroljos paveikslas laim\xc4\x97jo Valensijos akademijos antr\xc4\x85j\xc4\xaf medal\xc4\xaf ir stipendij\xc4\x85 studijoms Italijoje. 1885 m. Sorolja persik\xc4\x97l\xc4\x97 \xc4\xaf Rom\xc4\x85 keliems m\xc4\x97nesiams. Po to pabuvojo Pary\xc5\xbeiuje, kur susipa\xc5\xbeino su tuometin\xc4\x97mis naujausiomis dail\xc4\x97s mokyklomis, impresionizmu, realizmu, nat\xc5\xabralizmu. Lank\xc4\x97si Jules Bastien-Lepage ir Adolf von Menzel parodose. Gr\xc4\xaf\xc5\xbe\xc4\x99s \xc4\xaf Rom\xc4\x85, kurioje dominavo akademistiniai reikalavimai tapybai, suk\xc5\xabr\xc4\x97 paveiksl\xc4\x85 tradicine religine tematika \xe2\x80\x9eI\xc5\xa1ganytojo palaidojimas\xe2\x80\x9c. Jau tuo metu Sorolja parod\xc4\x97 polink\xc4\xaf vaizduoti savo laikme\xc4\x8dio kasdienes \xc5\xbeanrines scenas. 1887 m. Sorolja antr\xc4\x85kart lank\xc4\x97si Italijoje, pabuvojo Asy\xc5\xbeiuje, kur kopijavo i\xc5\xa1 ital\xc5\xb3 protorenesanso darb\xc5\xb3. 1888 m. Sorolja ved\xc4\x97 Clotilde Garc\xc3\xada del Castillo. 1889 m. dalyvavo pasaulin\xc4\x97je parodoje Pary\xc5\xbeiuje. 1890 m. gim\xc4\x97  pirmas vaikas Mar\xc3\xada Clotilde, 1892 m. \xe2\x88\x92 s\xc5\xabnus Joaqu\xc3\xadn, 1895 m. \xe2\x88\x92 dukt\xc4\x97 Elena. _NEWLINE_Apie 1890 m. Sorolja su \xc5\xa1eima persik\xc4\x97l\xc4\x97 \xc4\xaf Madrid\xc4\x85, kur 1892 m. susilauk\xc4\x97 pirmos reik\xc5\xa1mingos s\xc4\x97km\xc4\x97s \xe2\x88\x92 aukso medalio u\xc5\xbe paveiksl\xc4\x85 \xe2\x80\x9eKita Margarita\xe2\x80\x9c nacionalin\xc4\x97je parodoje. Kit\xc4\x85 medal\xc4\xaf laim\xc4\x97jo 1895 m., o 1901 m. \xe2\x88\x92 Garb\xc4\x97s medal\xc4\xaf. 1900 m. laim\xc4\x97jo Did\xc4\xafj\xc4\xaf priz\xc4\x85 i\xc5\xa1 ispan\xc5\xb3 dailinink\xc5\xb3 Pary\xc5\xbeiaus pasaulin\xc4\x97je parodoje. Po to sek\xc4\x97 s\xc4\x97kmingos parodos Europoje ir JAV. 1906 m. buvo surengta kapitalin\xc4\x97, apie 500 darb\xc5\xb3 paroda Pary\xc5\xbeiuje, dailininkas apdovanotas garb\xc4\x97s legiono ordinu. 1911 m. Amerikos ispan\xc5\xb3 draugija u\xc5\xbesak\xc4\x97 paveiksl\xc5\xb3 serij\xc4\x85 savo bibliotekai Niujorke. 1920 m. Sorolj\xc4\x85 u\xc5\xbeklupo insultas bedirbant ties molbertu nuosavam sode. Paskutinius trejus metus dailininkas praleido paraly\xc5\xbeiuotas. Choakinas Sorolja mir\xc4\x97 1923 m. rugpj\xc5\xab\xc4\x8dio 10 d. Palaidotas Valensijos kapin\xc4\x97se, kur v\xc4\x97liau palaidota jo \xc5\xbemona (mirusi 1929 m.) ir visi vaikai. Soroljos k\xc5\xabrybin\xc4\xaf palikim\xc4\x85 sudaro apie 2000 darb\xc5\xb3. Didel\xc4\x99 dal\xc4\xaf darb\xc5\xb3 Soroljos na\xc5\xa1l\xc4\x97 testamentu paliko Ispanijos visuomenei. Po Clotilde mirties buv\xc4\x99s poros namas Madride buvo pertvarkytas \xc4\xaf Soroljos muziej\xc5\xb3, kuris atidarytas 1932 m.'